turjo4nis/wikipedia-bn-dump-20250701 huggingface dataset:
কিউ হায়াশিদা

কিউ হায়াশিদা (林田 球 হায়াশিদা কিউ, জন্ম ১৯৭৭)  একজন জাপানি মাঙ্গা শিল্পী বা মাঙ্গাকা যিনি ছদ্মনাম ব্যবহার করে মাঙ্গা প্রকাশ করেন। তিনি সবচেয়ে বেশি পরিচিত তার জনপ্রিয় মাঙ্গা সিরিজ দোরোহেদোরো এর জন্য। এই সিরিজটি প্রথমে মাসিক ইক্কি পত্রিকায় ধারাবাহিকভাবে প্রকাশিত হতো। ইক্কি বন্ধ হয়ে যাওয়ার পর এটি হিবানা পত্রিকায় স্থানান্তরিত হয়।, পরবর্তীতে হিবানা বন্ধ হলে সিরিজটি মাসিক শোনেন সানডে পত্রিকায় প্রকাশিত হতে থাকে।  এছাড়াও, দোরোহেদোরো ইংরেজিতে ভিজ নামক গনমাধ্যম ওয়েবসাইটেও ধারাবাহিকভাবে প্রকাশিত হয়েছিল।

হায়াশিদা তার শিল্পকর্মে বিভিন্ন ধরণের শৈল্পিক সরঞ্জাম এবং মাধ্যম ব্যবহার করেন। তার শিল্পে বিবিধ রঙ -এর ব্যবহার উল্লেখযোগ্য।  হায়াশিদা তার কাজে বিস্তারিত বিবরণ এবং প্রযুক্তিগত দক্ষতার প্রতি মনোযোগ দেওয়ার জন্য পরিচিত,  তার গল্পগুলিতে ভৌতিক এবং কৌতুকতা দুই বিষয়ের নিঁখুত ভারসাম্য বজায় থাকে।

ব্যক্তিগত জীবন 
কিউ হায়াশিদা জাপানের টোকিওতে জন্মগ্রহণ করেন। মাঙ্গা শিল্পী হওয়ার আগে তিনি টোকিও ইউনিভার্সিটি অফ আর্টস থেকে তৈলচিত্র বিষয়ে পড়াশোনা করেছিলেন। 

তিনি সাক্ষাৎকারে তার শৈশব এবং শৈল্পিক অনুপ্রেরণা নিয়ে আলোচনা করেছেন কিন্তু তার ব্যক্তিগত জীবন সম্পর্কে গোপনীয়তা বজায় রেখেছেন, এমনকি তার আসল নাম এবং মুখ আজও তার  ভক্তদের কাছে অজানা।

কর্মজীবন 
মাঙ্গাকা হিসাবে হায়াশিদার জীবন  শুরু হয় ১৯৯৭ সালে, যখন তিনি মান্থলি আফটারনুন পত্রিকার এক  মাঙ্গা রচনা প্রতিযোগিতায় দ্বিতীয় স্থান অধিকার করেন। প্রতিযোগীতার জন্য তিনি সোফা-চ্যান নামক এক ছোট মাঙ্গার রচনা করাছিলেন যা সোফায় বসবাসকারী এক নারী ভূতের উপর ভিত্তি করে রচিত হয়েছিল।  এরপর, হায়াশিদা তার আরেক মাঙ্গা মাকেন এক্স অ্যানাদার -এর রচনা এবং চিত্রায়ন করেন। তার এই মাঙ্গাটি মান্থলি ম্যাগাজিন জেড পত্রিকায় প্রকাশিত হয়েছিল। । এই মাঙ্গার উপর ভিত্তি করে ১৯৯৯ সালে এক ভিডিও গেম নির্মিত হয়। এই সময়ে, হায়াশিদা ডোরোহেডোরো নামক তার নিজস্ব মাঙ্গা সিরিজ শুরু করেন, যা ২০১৮ সালে শেষ হয়। এই মাঙ্গার উপর ভিত্তি করে একটি জনপ্রিয় অ্যানিমে নির্মিত হয়েছিল।  তার পরবর্তী মাঙ্গা সিরিজ ডাই ডার্ক  -এর রচনার কাজ ২০১৯ সালে শুরু হয় এবং বর্তমানে এই মাঙ্গা শোগাকুকানের শোনেন মাঙ্গা পত্রিকার মাসিক শোনেন রবিবার চসংখ্যায় প্রকাশিত হয়। 

২০২০-২০২২ সাল পর্যন্ত, টোকিওতে হায়াশিদার গত ২০ বছরের শিল্পকর্মের সংগ্রহ হিসাবে একটি ভ্রমণ প্রদর্শনী অনুষ্ঠিত হয়েছিল, যার চূড়ান্ত প্রদর্শনীতে তার ৪০০ টিরও বেশি মৌলিক শিল্পকর্ম প্রদর্শিত হয়েছিল। এই প্রদর্শনীতে তার অঙ্কন প্রক্রিয়ার ভিডিও, ডোরোহেডোরো এবং ডাই ডার্কের  মূল পাণ্ডুলিপি অন্তরভুক্ত ছিল।

তথ্যসূত্র 

CS1 French-language sources (fr)
টোকিও ইউনিভার্সিটি অফ আর্টসের প্রাক্তন শিক্ষার্থী
জীবিত ব্যক্তি
১৯৭৭-এ জন্ম
জাপানি ভাষার লেখা থাকা নিবন্ধ
সাস্কিয়া ক্লুইট

সাস্কিয়া ক্লুইট (জন্ম: ২৬ মে ১৯৭৩) একজন ওলন্দাজ রাজনীতিবিদ, যিনি ২০১৯ সাল থেকে সিনেটের সদস্য হিসেবে দায়িত্ব পালন করছেন।  ২০১৫ থেকে ২০২০ সাল পর্যন্ত, তিনি ফিয়েটার্সবন্ডের পরিচালক হিসেবে দায়িত্ব পালন করেন।

তথ্যসূত্র 

১৯৭৩-এ জন্ম
জীবিত ব্যক্তি
২১শ শতাব্দীর ওলন্দাজ নারী রাজনীতিবিদ
উচ্চ কক্ষের নারী সদস্য
সাইক্লিং উকিল
সিনেট (নেদারল্যান্ডস) সদস্য
উত্তরা পাড়োয়ার

উত্তরা পাড়োয়ার হলেন মধ্যপ্রদেশের একজন ভারতীয় দাতব্য কর্মী, যিনি ২০১৩ সালে নারী শক্তি পুরস্কারে ভূষিত হয়েছেন।

জীবন 
উত্তরা পাড়োয়ার মধ্যপ্রদেশের অধিবাসী। সেখানে তিনি "প্রয়াস শিক্ষা সমিতি" নামে একটি সংস্থার নেতৃত্ব দেন। এই গোষ্ঠীটি বৈগা, গোণ্ডি এবং আভুঝমারিয়াদের সাথে কাজ করে। এই উপজাতির মানুষরা দারিদ্র্য, অপুষ্টি ও রোগে ভুগছে এবং উত্তরার গোষ্ঠী তা দূর করার জন্য প্রচেষ্টা চালাচ্ছে। উত্তরা শিশুদের পড়ানো শুরু করেন। ক্রমে তাঁর ছোট ক্লাসটি একটি স্কুলে পরিণত হয়। এটি "রাণী দুর্গাবতী স্কুল" নামে নিবন্ধিত হয়েছিল। স্থানীয়ভাবে এখানে মৃত্যুর একটি সাধারণ কারণ হল আগুন, কারণ এখানকার মানুষ শুকনো ঘাস দিয়ে গদি তৈরি করে এবং তারপর আগুনের পাশে সেটি রেখে ঘুমোতে যায়। আগুন থেকে তাদের গদিতে আগুন লেগে গেলে তারা মারা যায়। এর সাথে সম্পর্কিত সমস্যা হল ঠাণ্ডা, কারণ প্রতি শীতে মানুষকে সিদ্ধান্ত নিতে হয় গরম পোশাকের জন্য খরচ করবে নাকি সেই অর্থে খাবার কেনা হবে। উত্তরা পাড়োয়ার এবং তাঁর দাতব্য সংস্থা "শীতের প্রয়োজনীয় দ্রব্যাদি" সরবরাহ করে। এর মধ্যে রয়েছে গরম কাপড়, পশমী কাপড় এবং কম্বল। এইভাবে তারা প্রতি বছর পরিবারগুলির হাজার হাজার টাকা সাশ্রয় করতে পারে।

পাড়োয়ারকে ২০১৬ সালে আন্তর্জাতিক নারী দিবসে নারী শক্তি পুরস্কার /স্ত্রী শক্তি পুরস্কার দেওয়ার জন্য বেছে নেওয়া হয়েছিল। নতুন দিল্লির রাষ্ট্রপতি ভবনে তৎকালীন রাষ্ট্রপতি প্রণব মুখোপাধ্যায় এই পুরস্কার প্রদান করেন। সেদিন আরও চোদ্দজন নারী এবং সাতটি প্রতিষ্ঠানকে সম্মানিত করা হয়েছিল।

প্রণব মুখোপাধ্যায় এবং প্রধানমন্ত্রী নরেন্দ্র মোদী নারীর ক্ষমতায়নের প্রয়োজনীয়তা সম্পর্কে বক্তৃতা দিয়েছিলেন। প্রণব তুলে ধরেন পুত্র সন্তানের সংখ্যা বৃদ্ধির সমস্যাটি, কারণ কিছু বাবা-মা তাদের সন্তান কন্যা হলে গর্ভপাত করিয়ে কন্যা ভ্রূণ হত্যা করে।

গণমাধ্যমে উত্তরা পাড়োয়ারের কাজের জন্য তাঁর প্রোফাইল তৈরি করা হয়েছে  এবং তিনি অন্যান্য পুরস্কারে ভূষিত হয়েছেন।

তথ্যসূত্র 

নারী শক্তি পুরস্কার বিজয়ী
মধ্যপ্রদেশের ব্যক্তি
জন্মের বছর অনুপস্থিত (জীবিত ব্যক্তি)
ভারতীয় শিক্ষাবিদ
জীবিত ব্যক্তি
ইয়োশিতোকি ওইমা

ইয়োশিতোকি ওইমা (大今 良時, জন্ম ১৫ মার্চ, ১৯৮৯) একজন জাপানি মাঙ্গাকা ও লেখিকা। তিনি মূলত তার জনপ্রিয় মাঙ্গা সিরিজ আ সাইলেন্ট ভয়েস এবং টু ইউর ইটার্নিটি এর জন্য সর্বাধিক পরিচিত। তার রচনাশৈলী এবং কাহিনির গভীরতা পাঠকদের মধ্যে ব্যাপক প্রশংসা অর্জন করেছে।

প্রাথমিক জীবন ও কর্মজীবন 
ওইমা ১৯৮৯ সালের ১৫ মার্চ জাপানের ওগাকিতে জন্মগ্রহণ করেন। তিনি তার মায়ের তৃতীয় কন্যা। ওইমার এক বড় বোন এবং এক বড় ভাই রয়েছে। ওইমার মা ছিলেন একজন সাংকেতিক ভাষা বিশেষজ্ঞ এবং দোভাষী যার থেকে ওইমা আ সাইলেন্ট ভয়েস মাঙ্গা সিরিজটি লেখার জন্য অনুপ্রাণিত হন। ওইমার এই  মাঙ্গা সিরিজতে তার মা এবং বোনের গুরুত্বপূর্ন প্রভাব ছিল। 

তার রচিত প্রথম পূর্ণাঙ্গ মাঙ্গা ছিল মারডক স্ক্র্যাম্বল, যা স্থানীয় লেখক টো উবুকাতার লেখা সমনামের উপন্যাসের সচিত্র মাঙ্গা রূপান্তর ছিল। তার এই মাঙ্গা রূপান্তর রচনা ২০০৯ সালে প্রকাশিত হয়েছিল।  তিনি অ্যাটাক অন টাইটান নামক জনপ্রিয় জাপানি মাঙ্গা ধারাবাহিকের নবম পর্বের শেষে দৃশ্যের চিত্রায়নের দায়িত্ব পালন করেছিলেন। 

আ সাইলেন্ট ভয়েস  -এর সাফল্যের পর, ইয়োশিতোকি ওইমা অন্যান্য মাঙ্গা শিল্পীদের সাথে ওরে নো ১০০-ওয়েম!! নামক একটি মাঙ্গায় কাজ করেন। ২০১৬ সালে ইয়োশিতোকি ওইমা তার তৃতীয় পূর্ণাঙ্গ মাঙ্গা সিরিজ টু ইওর ইটার্নিটি  প্রকাশ করেন।

২০১৫ সালে, ইয়োশিতোকি ওইমা আ সাইলেন্ট ভয়েস -এর জন্য তেজুকা ওসামু সাংস্কৃতিক পুরস্কারে নব্য শিল্পী বা নিউ ক্রিয়েটরের পুরস্কার জিতেছিলেন।  এর এক বছর পরই আ সাইলেন্ট ভয়েস -কে আইজনার পুরস্কার এবং রুডলফ-ডার্কস-পুরস্কারে সম্মানিত করা হয়। ২০১৭ এবং ২০১৮ সালে ম্যাক্স অ্যান্ড মরিটজ পুরস্কারের জন্য এই মাঙ্গাটি  মনোনীত হয়।  ২০১৮ সালে তিনি ফ্রেঞ্চ জাপান এক্সপোতে আ সাইলেন্ট ভয়েস -এর জন্য দারুমা ডি'অর মাঙ্গা সম্মাননা এবং টু ইওর ইটার্নিটি -এর রচয়িতা হিসাবে দারুমা দে লা মিলুর নুভেল সেরি সম্মাননা পেয়েছিলেন।

তথ্যসূত্র 

জীবিত ব্যক্তি
১৯৮৯-এ জন্ম
জাপানি ভাষার লেখা থাকা নিবন্ধ
মালিন লেভানন

মালিন ভলকানো লেভানন (জন্ম: ১২ নভেম্বর ১৯৭৭), যিনি মালিন ভলকানো নামেও পরিচিত, তিনি একজন সুইডিশ অভিনেত্রী।

তিনি ডালার্নার গ্যাগনেফ অঞ্চলে বড় হয়ে ওঠেন। মালিন আট বছর বয়স থেকেই তার গ্রামে অনুষ্ঠিত বার্ষিক গ্রীষ্মকালীন নাটকে অভিনয় করতেন।   তিনি জের্জি গ্রোটোস্কির কাছ থেকে নাট্য শিক্ষাবিদ্যা অধ্যয়ন করেছেন এবং মাইক লেইয়ের চলচ্চিত্রের পদ্ধতির অনুসরতন করেন। 

তজুভেদার  চলচ্চিত্রে মিন্না চরিত্রে অভিনয়ের জন্য লেভানন ২০১৬ সালের সেরা মহিলা প্রধান চরিত্র হিসাবে গুল্ডব্যাগেন পুরস্কার পেয়েছিলেন।  তজুভেদার ছবিটি মোট পাঁচটি গুলডব্যাগেন পুরস্কার জিতেছে।  একই বছর তিনি ফ্লকেন চলচ্চিত্রে মাম্যান চরিত্রে অভিনয় করেন। এই চলচ্চিত্রে মালিন ও তার সহকর্মী ইভা মেলান্ডার তাদের অভিনয়ের জন্য বছরের সেরা চলচ্চিত্র জুটি হিসাবে ফিল্ম পাবলিকানিস্টর্নাস পুরস্কার জিতে নেন।  লেভানন আনা ওডেলের সাথে অ্যাটারট্রাফেন ছবিতেও অভিনয় করেছেন, যা ২০১৩ সালে ভেনিস চলচ্চিত্র উৎসবে ক্রিটিকেরপ্রিস্টেট বিভাগে এবং সেরা প্রথম চলচ্চিত্র হিসাবে পুরস্কার জিতেছিল।  অ্যাটারট্রাফেন  সেরা চলচ্চিত্র হিসেবে গুল্ডব্যাগেন পুরস্কারও জিতেছে। ২০১৬ সালে লেভানন বার্লিনে নর্দার্ন লাইটস অনুষ্ঠানে পুরস্কার জিতেছিলেন। 

লেভানন ইতালীয় চলচ্চিত্র পর্নোড্রোম - উনা স্টোরিয়া ডাল ভিভোতে এক গায়িকার ভূমিকায় অভিনয় করেছিলেন, যা ছিল এই চলচ্চিত্রের প্রধান মহিলা চরিত্র।  তিনি আই স্কুগান অ্যাভ ভারমেন ছবিতে  মিয়া চরিত্রে অভিনয় করেছেন।

২০১১ সালে, লেভানন এসভিটি টিভি চ্যানেলে সম্প্রচারিত ধারাবাহিক অ্যানো ১৯৭০-এ অভিনয় করেছিলেন। দ্যা ব্রিজ নামক টিভি ধারাবাহিকে তিনি ফিলিপ্পা চরিত্রে অভিনয় করেছিলেন।  ২০১২ সালে, লেভানন এক জনিপ্রিয় উপন্যাসের উপর ভিত্তি করে নির্মিত চলচ্চিত্র গ্লান্টান- এ কিয়া চরিত্রে অভিনয় করেছিলেন।  তিনি স্টকহোম আন্তর্জাতিক চলচ্চিত্র উৎসবে সম্মাননা পুরস্কার জিতেছেন। 

২০১৬ সালে, তিনি সিসি ফোরস এবং পিটার স্টর্মেয়ারের বিপরীতে ব্ল্যাক উইডোজে  টিভি ধারাবাহিকে অভিনয় করেন।  এই ধারাবাহিকটি টিভি থ্রী  চ্যানেলে সম্প্রচারিত হয়েছিল।

তথ্যসূত্র 

২১শ শতাব্দীর সুয়েডীয় অভিনেত্রী
১৯৭৭-এ জন্ম
জীবিত ব্যক্তি
বাঁশখালী ঋষিধাম

বাঁশখালী ঋষিধাম বাংলাদেশের চট্টগ্রামের বাঁশখালীতে অবস্থিত একটি প্রাচীন তীর্থস্থান, যা সনাতন ধর্মাবলম্বীদের জন্য বিশেষভাবে গুরুত্বপূর্ণ। 
এটি শ্রীমৎ স্বামী অদ্বৈতানন্দ পুরী মহারাজ কর্তৃক প্রতিষ্ঠিত হয় এবং এখানে প্রতি তিন বছর পর পর ঋষিকুম্ভ মেলা ও কুম্ভমেলা অনুষ্ঠিত হয়। বাংলাদেশের মধ্যে এটি একমাত্র স্থান যেখানে এই ধরনের ধর্মীয় কুম্ভমেলা আয়োজন করা হয়।

ইতিহাস 
বাঁশখালী ঋষিধাম প্রতিষ্ঠার মূল পরিকল্পনা করেন শ্রীমৎ স্বামী অদ্বৈতানন্দ পুরী মহারাজ, যিনি ১৯৪৮ সালে চট্টগ্রামের জঙ্গল কোকদণ্ডী এলাকায় এটি প্রতিষ্ঠা করেন। তাঁর গুরু শ্রীমৎ স্বামী জগদানন্দ পুরী মহারাজের নির্দেশে তিনি এই স্থানে একটি ধর্মীয় কেন্দ্র গড়ে তোলেন, যেখানে ভক্তরা আধ্যাত্মিক শিক্ষা ও সেবাধর্মে নিজেকে নিয়োজিত করতে পারে। 

১৯৫৭ সালে এখানে প্রথমবারের মতো ঋষিকুম্ভ মেলা অনুষ্ঠিত হয়। এটি প্রতি তিন বছর অন্তর পালিত হয় এবং এতে ভারত, নেপাল, ভুটান, শ্রীলঙ্কা সহ বিভিন্ন দেশের সাধু, সন্ন্যাসী ও ভক্তরা অংশগ্রহণ করেন।

ধর্মীয় গুরুত্ব 
বাঁশখালী ঋষিধাম সনাতন ধর্মের গুরুত্বপূর্ণ তীর্থস্থান হিসেবে বিবেচিত হয়। এখানে আয়োজিত কুম্ভমেলা ভারতের হরিদ্বার, প্রয়াগরাজ, নাসিক, এবং উজ্জয়িনীর কুম্ভমেলার ন্যায় তিন বছর পর পর পালিত হয়। সনাতন ধর্মালম্বীদের বিশ্বাস অনুযায়ী, এই স্থান আধ্যাত্মিক শক্তির অন্যতম কেন্দ্র এবং পুণ্যস্নানের মাধ্যমে আত্মশুদ্ধি লাভ করা যায়।

স্থাপত্য ও পরিবেশ 
ঋষিধামের মূল মন্দিরটি সুউচ্চ চূড়া বিশিষ্ট এবং প্রাকৃতিক সৌন্দর্যে ঘেরা। এটি প্রায় ৩২ একর জায়গাজুড়ে বিস্তৃত। মন্দির চত্বরে তিনটি পবিত্র জলাধার আছে:
 ঠাকুরমার দিঘি (অদ্বৈতানন্দ সরোবর)
 দধিকুম্ভ দিঘি
এই জলাধারগুলোতে কুম্ভমেলার সময় হাজারো ভক্ত পুণ্যস্নান করেন।

ঋষিকুম্ভ ও কুম্ভমেলা 
প্রতি তিন বছর অন্তর বাঁশখালী ঋষিধামে ঋষিকুম্ভ ও কুম্ভমেলা অনুষ্ঠিত হয়।  এটি বাংলাদেশের একমাত্র কুম্ভমেলা। লক্ষাধিক ধর্মপ্রাণ ভক্ত, সাধু, সন্ন্যাসী এই মেলায় অংশগ্রহণ করেন। ভারত, নেপাল, ভুটান এবং শ্রীলঙ্কার বিশিষ্ট ধর্মীয় বক্তারা এখানে উপস্থিত থাকেন এবং আধ্যাত্মিক আলোচনায় অংশ নেন।  মেলার সময় ঋষিধাম এলাকায় বিভিন্ন ধর্মীয় ও সাংস্কৃতিক অনুষ্ঠানের আয়োজন করা হয়, যার মধ্যে রয়েছে:
 প্রসাদ বিতরণ
 যোগাসন শিক্ষা
 ধর্মীয় বক্তৃতা
 সঙ্গীত ও কীর্তন

কিভাবে যাবেন 
চট্টগ্রাম শহর থেকে বাঁশখালী ঋষিধামে পৌঁছানোর জন্য নিন্মোক্ত পথ অনুসরণ করা যায়:
 বহদ্দারহাট বাস টার্মিনাল অথবা শাহ আমানত সেতুর (নতুন ব্রিজ) সংলগ্ন বাসস্ট্যান্ড থেকে সরাসরি বাঁশখালীগামী বাসে চড়ে রামদাস মুন্সির হাট এ নামতে হবে। সেখান থেকে হেঁটে কিছুদূর এগোলেই ঋষিধামের প্রধান প্রবেশপথ।
 বাঁশখালী সদর থেকে ৮ কিলোমিটার উত্তরে জঙ্গল কোকদণ্ডী পাহাড়ের পাদদেশে ঋষিধাম অবস্থিত।

গুরুত্বপূর্ণ স্থানসমূহ 
 ঋষিধাম সংস্কৃত কলেজ(প্রতিষ্ঠিত ১৯৬৯)
 অদ্বৈতানন্দ দাতব্য চিকিৎসালয় (প্রতিষ্ঠিত ২০১০)
 শ্রী গুরু মন্দির(পুনঃনির্মাণ ২০১৭)

সমকালীন গুরুত্ব 
বাঁশখালী ঋষিধাম শুধুমাত্র ধর্মীয় দৃষ্টিকোণ থেকেই নয়, ঐতিহ্যবাহী সংস্কৃতি ও পর্যটনের দিক থেকেও গুরুত্বপূর্ণ। প্রতিবছর হাজার হাজার দর্শনার্থী এই স্থান পরিদর্শনে আসেন। বিশেষত কুম্ভমেলার সময় দেশের বিভিন্ন অঞ্চল থেকে ধর্মপ্রাণ মানুষ এখানে সমবেত হন।

চিত্রশালা

তথ্যসূত্র 

হিন্দু তীর্থস্থান
বাংলাদেশের ধর্মীয় স্থান
চট্টগ্রামের দর্শনীয় স্থান
সালোনি মালহোত্রা

সালোনি মালহোত্রা হলেন দেশিক্রু- এর প্রতিষ্ঠাতা এবং সিইও। এটি একটি আইটি-সক্ষম পরিষেবা সংস্থা যা ভারতের তামিলনাড়ু এবং কর্ণাটকের গ্রামীণ এলাকায় ব্যাক-অফিস ও সহায়তা পরিষেবা প্রদান করে। তিনি রাজ্যের গ্রামীণ অঞ্চলে বিজনেস প্রসেস আউটসোর্সিং (বিপিও) কোম্পানি প্রতিষ্ঠা করার জন্য কাজ করেছেন এবং ছোট গ্রাম থেকে পূর্বে অনভিজ্ঞ এবং অ-প্রশিক্ষণপ্রাপ্ত লোকদের নিয়োগ করেছেন।

কর্মজীবন 
সালোনি মহারাষ্ট্র রাজ্যের পুনে বিশ্ববিদ্যালয় থেকে তাঁর ইঞ্জিনিয়ারিং ডিগ্রি অর্জন করেছেন। তিনি দিল্লিতে অবস্থিত একটি নতুন ইন্টার-অ্যাক্টিভ মাধ্যম, ওয়েব চাটনিতে তাঁর কর্মজীবন শুরু করেছিলেন। তিনি আইআইটি মাদ্রাজের টিনেট গোষ্ঠীর অধ্যাপক ঝুনঝুনওয়ালার সংস্পর্শে এসে এই ধারণাটি নিয়ে কাজ শুরু করেন।

সালোনি মালহোত্রার কোম্পানি দেশিক্রু এই উদ্ভাবনী পদ্ধতির জন্য স্বীকৃতি পেয়েছে। ভারতের দক্ষিণাঞ্চলীয় রাজ্য তামিলনাড়ু, কর্ণাটক এবং গুজরাটে দেশিক্রু-এর গ্রামীণ ডেলিভারি সেন্টার রয়েছে এবং তারা এই গ্রামগুলি থেকে ৯০০ জনেরও বেশি লোককে নিয়োগ করেছে। তিনি বর্তমানে দেশিক্রু-এর পরিচালনা পর্ষদে রয়েছেন।

পুরস্কার 

 মনোনীত : এমটিভি ইয়ুথ আইকন ২০০৮
 ভারতের রাষ্ট্রপতির উপস্থিতিতে সিআইআই কর্তৃক সহায়তা প্রদান করা হয়েছে।

 ^

তথ্যসূত্র 

জন্মের বছর অনুপস্থিত (জীবিত ব্যক্তি)
ভারতীয় নারী কোম্পানি প্রতিষ্ঠাতা
ভারতীয় নারী প্রধান নির্বাহী
ভারতীয় নারী ব্যবসায়িক নির্বাহী
২১শ শতাব্দীর ভারতীয় ব্যবসায়ী
২১শ শতাব্দীর ভারতীয় নারী ব্যবসায়ী
জীবিত ব্যক্তি
ভারতীয় প্রধান নির্বাহী
মালিনী এন মেনন

মালিনী এন মেনন সংযুক্ত আরব আমিরাতে বসবাসকারী একজন ভারতীয় উদ্যোক্তা। তিনি আইডিইএ (পূর্বে ইণ্ডিয়ান এক্সপ্রেশনস নামে পরিচিত) এর প্রতিষ্ঠাতা এবং ব্যবস্থাপনা পরিচালক। এটি একটি ব্যবসায়িক ধারণা এবং নেটওয়ার্ক সুবিধা প্রদানকারী সংস্থা যা ব্র্যাণ্ডেড ব্যবসায়িক ইভেন্ট এবং জনসংযোগ উদ্যোগের আইপি বিকাশে নিযুক্ত, যারা স্থিতিশীল বিনিয়োগকারীদের প্রচার এবং অধিগ্রহণের ওপর দৃষ্টি নিবদ্ধ করে। এটি সংযুক্ত আরব আমিরাতের দুবাইয়ের ডিএমসিসি মুক্ত অঞ্চলের অধীনে জুমেইরাহ লেক টাওয়ারে অবস্থিত।

২০১৫ সাল থেকে, তিনি সংযুক্ত আরব আমিরাত সরকারের বেশ কয়েকটি উদ্যোগের সাথে জড়িত। তিনি দুবাই মহিলা প্রতিষ্ঠানের উদ্যোগেও অবদান রাখেন এবং গ্লোবাল উইমেন'স ফোরাম দুবাইয়ের একাধিক সংস্করণে উপদেষ্টা হিসেবে কাজ করেন। ২০১৯ সালে, সিএনবিসি আরাবিয়ার সাথে অংশীদারিত্বে, তিনি এবিএলএফ টকস টিভি সিরিজ চালু করেন, যেখানে এশীয় সরকার এবং ব্যবসায়ী নেতাদের নিয়ে ৩ মিনিটের পর্বে ছয়টি নেতৃত্বের বিষয়বস্তু নিয়ে আলোচনা করা হয়।

কর্মজীবন 
২০০৭ সালে, তিনি ইণ্ডিয়ান এক্সপ্রেশনস প্রতিষ্ঠা করেন, যা এখন আইডিইএ নামে পরিচিত।

২০১০ সালের মে মাসে, মালিনী মেননের কোম্পানি আইডিইএ এবং রাজেন কিলাচাঁদ নলেজ ফাউণ্ডেশনের যৌথ উদ্যোগে ভারত-সংযুক্ত আরব আমিরাত নলেজ ফোরাম প্রতিষ্ঠিত হয়, যার মাধ্যমে ভারত এবং সংযুক্ত আরব আমিরাতের মধ্যে সহযোগিতার সম্ভাব্য ক্ষেত্রগুলি নিয়ে আলোচনা করা হয়।

ভারতীয় উপমহাদেশ, মধ্যপ্রাচ্য এবং দূরপ্রাচ্যের মধ্যে এশীয় সম্পর্ক উন্নয়নে মালিনীর কাজের প্রশংসা করেছেন সংযুক্ত আরব আমিরাতের সংস্কৃতি, যুব ও সম্প্রদায় উন্নয়ন মন্ত্রী শেখ নাহায়ান মাবারক আল-নাহায়ান; সংযুক্ত আরব আমিরাতের অর্থনীতি মন্ত্রী সুলতান বিন সাঈদ আল মনসুরি; কাতারের দোহা ব্যাংকে পরিচালনা পর্ষদের চেয়ারম্যান শেখ ফাহাদ বিন মোহাম্মদ বিন জাবর আল-থানি; জিসিসি চেম্বার্স ফেডারেশনের চেয়ারম্যান এবং ওমান চেম্বার অফ কমার্স অ্যাণ্ড ইণ্ডাস্ট্রির চেয়ারম্যান খলিল আবদুল্লাহ আল খোনজি; ওমানটেলের সিইও  আমের বিন আওয়াদ আল রাওয়াস প্রমুখ।

তাঁর উদ্যোগগুলি পাকিস্তান অবজারভার, জাওয়া, দ্য হিন্দু, আরব নিউজ; খালিজ টাইমস, আল বাওয়াবা,[৬] গাল্ফ টাইমস, দ্য ন্যাশনাল, পেনিনসুলা, এমিরেটস নিউ এজেন্সি, টাইমস অফ ওমান,[  গাল্ফ নিউজ,[১২] মাস্কাট ডেইলি, গাল্ফ টুডে, হেরাল্ড এবং দুবাই ক্রনিকল -এর মতো সংবাদমাধ্যমগুলি দ্বারা প্রচারিত হয়েছে, এছাড়াও আছে জনপ্রিয় টিভি অনুষ্ঠান জি কানেক্ট।

তথ্যসূত্র 

১৯৬৫-এ জন্ম
জীবিত ব্যক্তি
ভারতীয় নারী ব্যবসায়িক নির্বাহী
২১শ শতাব্দীর ভারতীয় ব্যবসায়ী
২১শ শতাব্দীর ভারতীয় নারী ব্যবসায়ী
এলেনা ইপাররাগুইরে

এলেনা আলবার্টিনা ইপাররাগুইর্রে রেভোরেদো (ইকা, পেরু, ১৪ সেপ্টেম্বর ১৯৪৭) একজন পেরুর সন্ত্রাসী, যিনি সন্ত্রাসী সংগঠন সেনডেরো লুমিনোসোর উচ্চপদস্থ সদস্য। তাকে গ্রেপ্তার করা হয় ১৯৯২ সালের ১২ সেপ্টেম্বর লিমাতে, তার সঙ্গী আবিমায়েল গুজমান, যিনি ঐ সংগঠনের প্রতিষ্ঠাতা ও নেতা ছিলেন, এর সাথে।

তাকে পেরুর একটি সামরিক আদালত দ্বারা আজীবন কারাদণ্ড দেওয়া হয়। ২০০৪ সালে তাকে একটি বেসামরিক আদালতে নতুন বিচার দেওয়া হয়, কিন্তু সেই প্রক্রিয়া বিতর্কের মধ্যে শেষ হয়। ২০০৬ সালে তৃতীয় বিচার শেষে, ইপাররাগুইরে এবং গুজম্যান আবারও আজীবন কারাদণ্ডপ্রাপ্ত হন। তবে তাও, তিনি সংগঠনে মহিলাদের নিয়োগের জন্য দায়ী ছিলেন। ইপাররাগুইর্রে ২০১০ সালে আবিমায়েল গুজমানের সাথে বিবাহবন্ধনে আবদ্ধ হন।

জীবন 
ইপারাগুইর্রে, শাইনিং পাথের একটি প্রধান মহিলা ব্যক্তিত্ব, দ্বিতীয়-অধিনায়ক হয়ে ওঠেন এবং ১৯৮৮ সালে প্রথম স্ত্রী অগুস্তা লা তোরে'র মৃত্যুর পর আবিমায়েল গুজমানের প্রেমিকা এবং স্ত্রীও হন।

তিনি ১৯৮৯ সাল থেকে চেয়ারম্যান গঞ্জালো'র সঙ্গে বিবাহিত। ২০১৪ সালে, তিনি মেমোরিয়াস ডেসডে নেমেসিস নামক বইটি প্রকাশ করেন, যা তাদের অভিজ্ঞতার গল্প বলে।

ইপারাগুইর্রে ১৯৯২ সালে লিমায় তার সঙ্গী, শাইনিং পাথের প্রতিষ্ঠাতা আবিমায়েল গুজমান সহ আটক হন। ১৯৯২ সালে, তাকে একটি গোপন সামরিক ট্রাইব্যুনাল কর্তৃক আজীবন কারাদণ্ড প্রদান করা হয়। সেনডেরো লুমিনোসো (শাইনিং পাথ) একটি সন্ত্রাসী সংগঠন হিসেবে পরিচিত, যা পেরুর মাওবাদী বিপ্লবী দলের অংশ। ২০০৪ সালে তাকে একটি বেসামরিক আদালতে নতুন বিচার দেওয়া হয়, তবে সেই বিচারটি অচল ঘোষণা করা হয়। ২০০৬ সালে তৃতীয় বিচার শেষে, ইপারাগুইর্রে এবং গুজম্যান উভয়ই আবার আজীবন কারাদণ্ডপ্রাপ্ত হন।

কারাগারে বিবাহ 
২০১০ সালের ২০ আগস্ট, কারাবাসের সময়, ইপারাগুইর্রে কারাগারে থাকা আবিমায়েল গুজমানের সাথে বিবাহবন্ধনে আবদ্ধ হন। ১৯৭০-এর দশকে ইপারাগুইর্রে যখন গুজমানের সঙ্গে পরিচিত হন, তখন তিনি অগুস্তা লা তোরের সঙ্গে বিবাহিত ছিলেন, যিনি তখন শাইনিং পাথের দ্বিতীয় শীর্ষ নেতা ছিলেন। ১৯৮৮ সালে লা তোরে মারা গেলে, ইপারাগুইর্রে সংগঠনে তার পদ গ্রহণ করেন। তবে লা তোরেকে আইনত মৃত ঘোষণা করা হয় মাত্র ২২ বছর পর, ২০১০ সালে। এরপর গুজমান পুনরায় বিবাহ করতে সক্ষম হন এবং সে বছরই ইপারাগুইর্রের সঙ্গে বিবাহবন্ধনে আবদ্ধ হন।

এই বিবাহের অনুমতি পেতে, প্রথমে তারা পেরু সরকারের বিরুদ্ধে একটি সংক্ষিপ্ত অনশন ধর্মঘট পালন করেন, কারণ তাদের বিবাহের সুযোগ দেওয়া হচ্ছিল না। ২০১০ সালের এপ্রিল মাসে, তৎকালীন রাষ্ট্রপতি আলান গার্সিয়া তাদের বিবাহের অনুমতি দেন, কারণ তার মতে, তাদের শাস্তি মৌলিক অধিকার থেকে বঞ্চিত করার কথা নয়। তবে, এই বিবাহের ফলে তাদের একসঙ্গে থাকার সুযোগ তৈরি হয়নি, কারণ আজীবন কারাদণ্ডের শাসন অনুযায়ী বৈবাহিক সাক্ষাতের অনুমতি নেই।

২০২১ সালের ১১ সেপ্টেম্বর আবিমায়েল গুজমানের মৃত্যু হয়। নেক্রোপসি নং ৩২৬-২১ অনুযায়ী, তার মৃত্যু দ্বিপার্শ্বিক নিউমোনিয়ার কারণে ঘটে, এলেনা ইপাররাগুইরেকে সর্বোচ্চ নিরাপত্তাবেষ্টিত কারাগারে স্থানান্তর করা হয়, কারণ তিনি চোরিয়োসের ভার্জেন দে ফাতিমা কারাগার থেকে, যেখানে তিনি আজীবন কারাদণ্ড ভোগ করছিলেন, ফোনকল করেছিলেন। তার স্বামীর মৃত্যুর খবর প্রকাশের পর, এলেনা ইপারাগুইর্রের সঙ্গে সকল যোগাযোগ বন্ধ করে দেওয়া হয় এবং "পেরুর কারা নিরাপত্তা ও বিধি লঙ্ঘন" করার অভিযোগে তার বিরুদ্ধে শৃঙ্খলাভঙ্গের তদন্ত শুরু হয়।

প্রকাশনা 
গ্রন্থ: মেমোরিয়াস ডেসডে নেমেসিস, আবিমায়েল গুজমান-এর সহলেখকত্বে রচিত, ২০১৪ সালে প্রকাশিত।

তথ্যসূত্র 

সংশোধনবাদ বিরোধী
জীবিত ব্যক্তি
পেরুর সাম্যবাদী
পেরুর বিপ্লবী
শাইনিং পাথের সদস্য
১৯৪৭-এ জন্ম
সুজান ওস্টেন

কার্লোটা সুজান ওস্টেন (২০ জুন ১৯৪৪ - ২৮ অক্টোবর ২০২৪) ছিলেন একজন সুইডিশ চলচ্চিত্র পরিচালক, মঞ্চ পরিচালক এবং চিত্রনাট্যকার।  তিনি দ্য মোজার্ট ব্রাদার্স ছবির জন্য ২২তম গুল্ডব্যাগে পুরস্কার অনুষ্ঠানে সেরা পরিচালকের পুরস্কার জিতেছেন।

জীবনী 
সুজান ওস্টেন ১৯৪৪ সালের ২০ জুন স্টকহোমে জন্মগ্রহণ করেন। তিনি ছিলেন হাতিয়ার নির্মাতা কার্ল অটো ওস্টেন (১৯১২-১৯৭০) -এর কন্যা। কার্ল  নাৎসি শাসনকালে থেকে সুইডেনে পালিয়ে এসেছিলেন। সুজানের মা ছিল চলচ্চিত্র সমালোচক গের্ড ওস্টেন। পুরুষ-শাসিত চলচ্চিত্র শিল্পে গের্ড ওস্টেনের চলচ্চিত্র পরিচালনার হতাশাজনক প্রচেষ্টাই ছিল মেয়ে সুজানের প্রথম চলচ্চিত্র মাম্মা (১৯৮২) -এর বিষয়বস্তু। সুজানের বাবা-মা ১৯৪১ সালে বিয়ে করেছিলেন কিন্তু সুজান যখন ছোট ছিলেন তখনই তাদের বিবাহবিচ্ছেদ ঘটে। ১৯৬৩ সালে, ওস্টেন ভিগবিহোমস্কোলান উচ্চ বিদ্যালয় থেকে যেখানে ভাষা এবং সৃজনশীল বিষয়ের উপর   স্নাতক ডিগ্রি অর্জন করেন। এরপর তিনি লুন্ড বিশ্ববিদ্যালয়ে শিল্প, সাহিত্য এবং ইতিহাস অধ্যয়ন করেন, যেখানে তিনি বিশ্ববিদ্যালয়ের নাট্যদলের নির্দেশনা শুরু করেন।

ওস্টেন ২০২৪ সালের ২৮ অক্টোবর ৮০ বছর বয়সে মারা যান।  মৃত্যুর আগে তার হৃদযন্ত্রের অস্ত্রোপচার করা হয়েছিল।

চলচ্চিত্র 
ওস্টেন প্রথমে টেলিভিশনের জন্য নির্মিত দুটি চলচ্চিত্রে কাজ করেন করেন। মোয়া ওস্টেন ওচ স্টেলা (মোয়া, ওস্টেন এবং স্টেলা) নামক টেলিভিশন চলচ্চিত্রটির চিত্রনাট্য লেখিকা ছিলেন ওস্টেন। এরপর তিনি বার্ন আই আফ্রিকা (আফ্রিকায় শিশুরা) নামক টেলিভিশন চলচ্চিত্রের পরিচালনা করেন।

সুজানের নির্দেশিত প্রথম পূর্ণদৈর্ঘ্য চলচ্চিত্র ছিল মাম্মা (১৯৮২)।

তার মঞ্চ প্রযোজনার মতো, তার চলচ্চিত্রগুলিও রাজনৈতিক বিষয়ের উপর ভিত্তি করে রচিত। উদাহরণস্বরূপ; ১৯৯০ সালে তার পরিচালিত চলচ্চিত্র স্কাইডস্যাঙ্গেলন (দ্য গার্ডিয়ান অ্যাঞ্জেল, ১৯৯০) চলচ্চিত্রটি রাজনৈতিক সন্ত্রাসবাদকে কেন্দ্র করে নির্মিত, যার পটভূমি ২০শ শতকের শুরুর দিকে সুইডেনে গণতন্ত্রের দাবিতে সংঘটিত দাঙ্গা। অন্যদিকে তালা! দেত আ’র সো মর্কত (স্পিক আপ! ইটস সো ডার্ক) চলচ্চিত্রটি ১৯৮০ ও ৯০ এর দশকে সুইডেনে ছড়িয়ে পড়া নতুন নাৎসিবাদের ঢেউ এবং সুইডিশ তরুণদের বেকারত্বের মধ্যে সম্পর্ক নিয়ে নির্মিত। তাঅন্যদিকে তালা! দেত আ’র সো মর্কত (স্পিক আপ! ইটস সো ডার্ক) চলচ্চিত্রটি ১৯৮০ ও ৯০ এর দশকে সুইডেনে ছড়িয়ে পড়া নতুন নাৎসিবাদের ঢেউ এবং সুইডিশ তরুণদের বেকারত্বের মধ্যে সম্পর্ক নিয়ে নির্মিত।

ব্রোদেরনা মোজার্ট (দ্য মোজার্ট ব্রাদার্স, ১৯৮৬) চলচ্চিত্রের পরিচালনার জন্য ওস্টেন ১৯৮৭ সালে সুইডেনের গুল্ডবাগে পুরস্কার অনুষ্ঠানে শ্রেষ্ঠ পরিচালক হিসেবে সম্মানিত হন। দ্য গার্ডিয়ান অ্যাঞ্জেল ১৯৯০ সালে কান চলচ্চিত্র উতসবে আন সার্টেন রিগার্ড সম্মাননার জন্য নির্বাচিত হয়েছিল।

শিশু চলচ্চিত্রের দূত 
২০১৪ সালের নভেম্বরে, সুইডিশ ফিল্ম ইনস্টিটিউটএর পক্ষ থেকে ওস্টেনকে সুইডেনের প্রথম শিশু চলচ্চিত্র দূত নিযুক্ত করা হয়। এই ভূমিকায়, ওস্টেন দেশের শিশুদের জন্য নির্মিত চলচ্চিত্রের উন্নয়নের জন্য কাজ করেছিলেন। সুইডেনের চলচ্চিত্রের এই বিশেষ পদটির স্থাপনা হয়েছিল ২০১৫ সালে।

নির্বাচিত চলচ্চিত্র তালিকা 

 মামা (১৯৮২)
 দ্য মোজার্ট ব্রাদার্স (১৯৮৬)
 লেথাল ফিল্ম (১৯৮৮)
 দ্য গার্ডিয়ান অ্যাঞ্জেল (১৯৯০)
 স্পিক আপ! ইটস সো ডার্ক (১৯৯৩)
 দ্য গার্ল, দ্য মাদার অ্যান্ড দ্য ডেমনস (২০১৬)

তথ্যসূত্র 

সুয়েডীয় চলচ্চিত্র পরিচালক
২০২৪-এ মৃত্যু
১৯৪৪-এ জন্ম
মা: জ্বীন ৩

মা: জ্বীন ৩ হলো ২০২৫ সালের একটি বাংলা ভাষার বাংলাদেশী ভৌতিক চলচ্চিত্র। জাজ মাল্টিমিডিয়ার ব্যানারে প্রযোজনার পাশাপাশি গল্প, চিত্রনাট্য ও সংলাপ লিখেছেন আব্দুল আজিজ এবং পরিচালনা করেছেন কামরুজ্জামান রুমান। প্রধান চরিত্রে অভিনয় করেছেন সজল নূর ও নুসরাত ফারিয়া। এটি জ্বীন (২০২৩) ও মোনা: জ্বীন-২ (২০২৪) চলচ্চিত্র ধারাবাহিকের তৃতীয় কিস্তি।

চলচ্চিত্রটি ঈদে প্রেক্ষাগৃহে মুক্তি পায় এবং দর্শকদের কাছ থেকে মিশ্র প্রতিক্রিয়া পায়। তবে ঈদে মুক্তি প্রাপ্ত অন্য চলচ্চিত্রের তুলনায় দর্শক চাহিদা কম থাকায় দুই সপ্তাহের মধ্যে স্টার সিনেপ্লেক্স থেকে সিনেমাটি নামিয়ে ফেলা হয়।

পটভূমি
সুমন নামে একটি ছেলে অলৌকিক ভাবে বেঁচে ফেরে। বিশ্ববিদ্যালয়ের মনোবিজ্ঞানের শিক্ষক বিজয় তাঁর শিক্ষার্থী ও চেয়ারম্যান কন্যা ফারিয়ার অনুরোধে গ্রামে আসেন এই রহস্য উন্মোচন করতে। সুমন ও ফারিয়া একই গ্রামের বাসিন্দা এবং ফারিয়ার দৃষ্টিতে সুমনের ফিরে আসার ঘটনা যুক্তির বাইরে।

বিজয় বিজ্ঞানমনস্ক মানুষ হিসেবে ঘটনাটিকে বিশ্লেষণ করতে চান বাস্তবতার চোখে। কিন্তু গ্রামে আসার পর থেকেই তিনি নানা অস্বাভাবিক ও অদ্ভুত ঘটনার মুখোমুখি হতে থাকেন। একসময় তিনিও রহস্যের জালে জড়িয়ে পড়েন এবং বুঝে উঠতে পারেন না কোনটা বাস্তব আর কোনটা কল্পনা।

অভিনয়শিল্পী
 বিজয় চরিত্রে সজল নূর
 ফারিয়া চরিত্রে নুসরাত ফারিয়া
 তানিয়া আহমেদ
 আহসানুল হক মিনু
 নাদের চৌধুরী
 হারুন রশিদ
 মোস্তফা হীরা

উৎপাদন
২০২৩ সালে প্রথম কিস্তি জ্বীন, ২০২৪ সালে ছবির দ্বিতীয় অধ্যায় মোনা: জ্বীন-২ । এরপর তৃতীয় পর্ব হিসেবে জ্বীন চলচ্চিত্র ধারাবাহিকের তৃতীয় সিনেমা জ্বীন ৩ মুক্তি পায়। সিনেমাটি ময়মনসিংহের বাস্তব ঘটনার ছায়া অবলম্বনে নির্মাণ করা হয়েছে বলে দাবি করা হয়। 

সিনেমাটির চিত্রগ্রহণ হওযার সময় আবদুন নূর সজলের যুক্ত হওয়ার কথা প্রকাশ করা হলেও সিনেমার কাজ সম্পূর্ণ হয়ে যাওয়ার পর নায়িকা হিসেবে নুসরাত ফারিয়ার নাম প্রকাশ করা হয়। এই চলচ্চিত্রের মাধ্যমে নুসরাত ফারিয়া সাত বছর পর জাজ মাল্টিমিডিয়ার সিনেমায় ফেরেন। 

২০২৫ সালের ২৪ মার্চ বাংলাদেশ চলচ্চিত্র সার্টিফিকেশন বোর্ড থেকে সর্ব সাধরণের সামনে প্রদর্শনের অনাপত্তি সনদ পায়।

সংঙ্গীত
‘কন্যা’ শিরোনামের গানটির কথা লিখেছেন রবিউল ইসলাম জীবন এবং গানটি গেয়েছেন ইমরান মাহমুদুল ও দিলশাদ নাহার কনা। ইউটিউবে কুড়ি দিনে গানটি এক কোটিরও বেশিবার দেখা হয়।

মুক্তি
চলচ্চিত্রটি ২০২৫ সালের ৩১শে মার্চ ঈদুল ফিতর উপলক্ষে বরবাদ, জংলি, দাগি, চক্কর ৩০২ ও অন্তরাত্মার সাথে সংঘর্ষে বাংলাদেশের প্রেক্ষাগৃহে মুক্তি পায়। 

জ্বীন ৩ সিনেমার এক সংবাদ সম্মেলনে জানানো হয়, সিনেমা হলে মুক্তির ৪ মাসের মধ্যে আইস্ক্রিনে প্রকাশ করা হবে।

তথ্যসূত্র

বহিঃসংযোগ
 
 
২০২৫-এর চলচ্চিত্র
জাজ মাল্টিমিডিয়া'র চলচ্চিত্র
২০২০-এর দশকের বাংলা ভাষার চলচ্চিত্র
বাংলা ভাষার বাংলাদেশী চলচ্চিত্র
বাংলা ভাষার ভৌতিক চলচ্চিত্র
বাংলাদেশী লোমহর্ষক চলচ্চিত্র